Nuusbrief - 6 Augustus 2021
Vrouedag is vir vroue soos MA-rina
My ma het amper die horries gekry toe ek destyds ná my eerste week van skoolhou vir haar vertel hoe goed ek en ons adjunkhoof, Marina, oor die weg kom. Ek wou uitdagend weet hoekom sy so voel.
"Mev. Van Zyl," is hoe jy haar aanspreek. "Sy is nie jou speelmaat nie."
Ek kon maar net lag vir my ma, as verteenwoordiger van die ouer geslag, wat nie weet dat sommige mense net eenvoudig nié 'tannie' of 'mev. Dominee' kan wees nie. Maar in daardie stadium het ek ook nog nie geweet dat die klem van Marina van Zyl, vir die vier jaar wat ek op Stellenbosch skoolgehou het, op die eerste twee letters van haar naam sou val nie. MA-rina van Zyl.
Sy is die soort vrou vir wie daar 'n dag soos Vrouedag geskep is. Sy is die soort vrou wat nie belangstel om haar man te staan nie; sy wil haar ménswees vier en deel met almal om haar.
As groentjie-onderwyser het hierdie wondervrou my aan die hand geneem en gewys hoe dinge gedoen moet word. Sy het my stilweg en onaangekondig op haar mentorprogram geneem en my toegelaat om betrokke te wees, om te kyk hoe dinge gedoen word, om te leer van standaarde wat aanvaarbaar is; sy het my eintlik aan elke aspek van die opwindende onderwysmilieu blootgestel.
Ek het my elke dag – sonder uitsondering – verwonder aan hierdie vrou se omvang.
In die klaskamer was sy 'n wiskunde-onderwyseres par excellence met matriekuitslae waarvan enige onderwyser net kan droom.
In die adjunkhoofkantoor was sy die ystervrou wat alles en almal bymekaar gehou het. Met 'n ongelooflike administratiewe perfeksionisme, gemeng met haar begrip en ruimte vir grys areas, het sy bykans elke skoolkwessie aangepak asof haar lewe daarvan afhang. Nagte deur het sy gesit en planne beraam, statistieke bekyk en kreatiewe veldtogte gedryf. Alles op die agtergrond. Die stille krag agter almal, dis wie sy was.
Maar wanneer sy by die skoolhekke uitgery het, was sy óók die predikantsvrou van die studentegemeente op Stellenbosch. Sy het haar man en sy werk deur dik en dun bygestaan. En veldtogte en kommissies en vrouesake bestuur. Met passie en 'n liefde vir die saak. Dan het sy boonop elke dag die sinvolste opinies van ons almal gehad oor dit wat in die koerante staan. Die nuutste boeke op die rak is onmiddellik gelees sodat sy kon bybly as mense daaroor praat. Sy is die eerste vrou wat die nuutste fliek sien, sy is die eerste vrou wat haar kaartjies koop vir die baie uiteenlopende verhoogproduksies in Stellenbosch of in die Kaap. En sy drink omtrent elke dag saam met een van haar goeie vriendinne koffie. Haar vier kinders en kleinkinders word nie afgeskeep nie en MA-rina gee meer as haar pond vleis vir hulle ook. In die gemeenskap is sy betrokke by enige organisasie wat 'n barmhartige samaritaan soek.
Merkwaardig, het ek altyd gedink... hoe kry sy dit reg om alles ingepas te kry? Hoe kry sy dit reg om nie haar werkstandaarde of vriendskappe prys te gee nie? Hoe is dit moontlik dat één vrou soveel kan vermag? Vandag is Marina afgetree, maar sy het steeds nie lus vir stilsit nie. Nee, sy was immers lank die dryfkrag agter 'n universiteitsprojek daar op Stellenbosch waar hulle wiskunde-onderwysers opgelei het. Dag-in en dag-uit gee sy terug aan die dorp en die gemeenskap waarin sy al die jare woon. Sy glo in waardetoevoeging. Sy glo dat kennis mag is en dat dit jou verantwoordelikheid is om dit met ander te deel.
Ek weet nie hoe ek ooit my dankbaarheid vir MArina van Zyl sal kan betuig nie. Want sy het méér gedoen as wat enige ander leermeester op my onderwyspad al vir my gedoen het. Sy is 'n werkmentor met 'n sagte moederhart. En 'n harde wil.
Vandag bring ek hulde aan al die Marinas wat op hul stil en sterk manier skole; instellings én families én vriendskappe én projekte – alles sommer so gelyktydig - met liefde en baie deernis staande hou.
Jan van Riebeeckers, mag Maandag se Vrouedagviering ons almal herinner aan die wonder van die spesiale vasvatvroue in ons lewens.
Die Kwartaal 2-rapporte is Woensdag elektronies aan ouers/voogde gestuur. Dis vir ons baie belangrik dat u saam met u kind deur elke prestasiepunt werk om te kyk waar intervensie benodig word. Kontak asseblief die graadhoofde indien u enige verdere navrae rondom u kind se rapport het.
Die oueraand vind eerskomende Dinsdag, 10 Augustus, vanaf 17:30 tot 19:30 in die skoolsaal plaas. U is welkom om u kind se onderwysers dan te spreek om sy/haar akademiese vordering te bespreek. Gebruik gerus die volgende skakel om afsprake te reël: https://www.picktime.com/JvRoueraand21
Ouers/Voogde moet asseblief teen die Dinsdagoggend om 10:00 'n afspraak maak en kan nie bloot die aand versoek om onderwysers te spreek nie. Hulle wil graag behoorlik voorbereid wees vir 'n sinvolle gesprek rondom u kind se akademiese werk.
Om 14de (uit die 201 skole!) op Die Burger se lys van Wes-Kaapse skole met die beste gemiddelde prestasie in wiskunde te wees - dit na afloop van die 2020-matriekeksamen - is prysenswaardig.Geluk, Jan van Riebeeckers!
In 2021 bou ons steeds voort op hierdie mooi prestasie!
Ons is trots op ons Wetenskapdebatspan wat deurgedring het na die volgende ronde van die SAASTA National School Science Debate!
Sterkte aan Mila Fourie, Abraham Greeff, Christiaan Prinsloo, Simon van den Berg en Stefan Turkstra wat sake more sal uitspook teen ander skole in die Wes-kaap tydens 'n werkswinkel en debat. Dink uit die boks, Jan van Riebeeckers!
Francois Potgieter is ons Jan van Riebeecker van die week! Francois het onlangs sy WP-Vlak 1-rugbyskeidsregterkwalifikasie verwerf. Hy geniet dit om in sy vrye tyd verdere ontwikkelingsgeleenthede aan te gryp - en daarom is ons baie trots op jou, Francois!
WELGEMEEND: 'N EERSTE VIRTUELE KUNSVEILING
Die bekende kunshandelaars, Strauss and Co, bied op 10 Augustus 'n virtuele en "lewendige" kunsveiling vanuit Welgemeend aan.
Almal is welkom om nou reeds die Prof. Leon Strydom-versameling en die Linnware-versameling van mnr. David Hall, wat hy oor die afgelope sestig jaar bymekaar gemaak het, by Welgemeend te kom besigtig.
Die goeie nuus is dat indien jy nog nie kans sien om openbare plekke te besoek nie, alles aanlyn besigtig kan word, en jy kan deelneem aan die veiling en deur middel van 'Zoom' interessante praatjies bywoon.
Ons is geeërd dat Strauss & Co Welgemeend gebruik vir dié geskiedkundige veiling!
Kliek op die skakel om meer van die werke aanlyn te sien en te registreer vir die veiling wat op Dinsdag, 10 Augustus 2021 plaasvind. https://www.straussart.co.za/auctions/details/10-aug-2021
Die dag na die Strauss-veiling, begin ons regmaak vir "Die Maand van Kuns" wat op 17 September eindig.
Ons sien uit na 'n heerlike paar weke by Welgemeend! Kom geniet dit saam met ons!
Skud solank die vere reg vir ons Welgemeend Kunsmaand wat op 15 Augustus begin. Ons sien uit na 'n wonderlike kunservaring vanjaar! Moenie dit misloop nie!
Die skool, in samewerking met die organiseerders van die Welgemeend Maand van Kuns, nooi alle leerders wat belangstel uit om in te skryf vir die Welgemeend Maand van Kuns VISUELE KUNS-leerderkompetisie.
Die sluitingsdatum is 17:00 op 7 September en werke moet by me. Vrey ingehandig word. Wenwerke word op 15 September aangekondig.
Leerders kan nuwe werke skep of reeds bestaande werke inskryf.
Werke mag in die vorm van sketse, skilderye, beeldhouwerke of enige ander visuele kunsvorm wees.
Elke leerders mag 'n maksimum van twee werke inskryf. Inskrywings is gratis.
Die werk moet vergesel word van 'n motivering (tussen 300 en 1000 woorde) van hoe die werk aansluit by die tema van die 2021 se Welgemeend maand van kuns, naamlik "60/360".
Die tema, waaraan verskeie betekenisse geheg kan word, verteenwoordig onder andere die konsep van tyd (bv. sestig minute in 'n uur) asook die beeld van 'n 360 grade beskouing op die lewe. (die woorde 'geheelbeeld', 'oopkop', 'bewus van omgewing' 'introspeksie' en 'multi-dimensioneel' kom in hierdie verband by 'n mens op.)
Elke leerder moet vry voel om hul eie interpretasie van wat die tema vir hul beteken, uit te beeld/ te motiveer.
Drie werke uit elke graad sal aangewys word as pryswenners. 'n Kontantprys van R800 word toegeken per werk wat gekies word.
Geniet hierdie heerlike uitdaging, Jan van Riebeeckers!
Ons Afrikaansdepartement beplan 'n baie opwindende Afrikaansweek vir die week van 23-27 Augustus. Kyk gerus hier na die program. Meer inligting sal ook volgende week aan die leerders deurgegee. word.
AUGUSTUS-NOSTALGIE OP FACEBOOK
Ons kyk hierdie maand terug na van die mooiste oomblikke in die Hoërskool Jan van Riebeeck-storie! Loop daagliks op ons Facebookbladsaam met ons terug in ons mooi verlede... en geniet die reis! Loer daagliks hierna by https://www.facebook.com/HSJanvanRiebeeck.
Hoërskool Jan van Riebeeck nooi alumni, vriende van Jan van Riebeeck en ouers uit na 'n gholfdag by King David Mowbray-gholfbaan. Kliek hier vir die besonderhede.
Indien u belangstel om deel te neem, voltooi asseblief hierdie aanlynvorm: Hoërskool Jan van Riebeeck-gholfdag
IT- en RTT-PATs
Die IT-lab is Maandag (op die vakansiedag) vanaf 9:00 weer beskikbaar vir matrieks om aan hul RTT- en IT-PATs te kom werk. Matrieks word aangemoedig om van hierdie geleentheid gebruik te maak.
Ouers/Voogde moet asb. 'n skirftelike verskoning ten minste 24 uur voor die oefening aan die afrigter/kontakonderwyser stuur indien u kind nie 'n sportoefening kan bywoon nie. Leerders wat nie vir sportoefeninge opdaag nie, sal met detensiepunte gestraf word.
Die nasorgfasiliteite sal tot 17:00 beskikbaar wees sodat leerders in 'n rustige atmosfeer hier by die skool kan werk indien hul moet wag vir sportoefeninge wat eers later begin.
Ons bied aan leerders die opsie om in die middag heerlike etes en iets te drinke by die snoepie te bestel – om hulle deur die middgprogram te dra.
Alle bestellings kan via Karri gedoen word en leerders kan die kospakkies tussen 14:00-14:30 op die betrokke dag by die snoepie afhaal.
Die wintersportprogram vir Kwartaal 3 hier beskikbaar.
Hoërskool Jan van Riebeeck bied vanjaar weer die gesogte Pieter Kooij-musiekkompetisie vir musici oor die land heen aan! Lees hier meer oor die opwindende projek: https://www.netwerk24.com/.../pieter-kooij-kompetisie...
Ons is baie dankbaar dat die koor weer mag begin sing en ons oefeninge skop weer volgende week af! Ons oefen Dinsdagoggend 7:00 tot 8:00 en Woensdagmiddag 16:00 tot 17:30.
Ons skoolorkes oefen eerskomende Woensdagoggend vanaf 7:00 tot 8:00.
Ons nuwe dansklub maak volgende Vrydag, 13 Augustus, om 14:30 amptelik hul eerste danspassies! Alle Jan van Riebeeckers word uitgenooi om te kom saam dans en om al die wonderlike danssoorte te leer bemeester! Knap instrukteurs van die dansvereniging by die Universiteit van Kaapstad sal die sessies lei.
"For good ideas and good innovation, you need human interaction, conflict, argument and debate." - Margaret Heffernan
Ons Junior Rotary Debating-span het die afgelope week in die kwarteindronde van die skoleliga teen Hoërskool Stellenberg te staan gekom.
Stellenberg het as wenners uit die stryd getree, maar ons is baie trots op ons juniors se knap werk wat groot belofte vir die toekoms inhou.
Die internasionale sanger-liedjieskrywer, Stef Bos, se tweede liedjieskryfmiddag saam met ons Jan van Riebeeckers was weer sielsverrykend! "Wat's jou storie" gaan iets baie spesiaal wees...
Daar is slegs enkele kaartjies nog beskikbaar vir Jak de Priester se vertoning hier in ons skoolsaal op 25 Augustus.
Bespreek nou jou kaartjies / tafel vir ons musiekteateraand as deel van die Afrikaansweek! Kliek hier vir al die besprekingbesonderhede.
Mercy en haar vriende hang gereeld by die treinspoor naby haar huis uit.
Maar nadat 'n foto van Mercy tussen die hele skool versprei word, word vriendskappe, verhoudings en vertroue onder mekaar verbreek.
In die nadraai van 'n aand op die spoor, word 'n groep vriende almal na vore geroep om hulle nabetragting van wat gebeur het voor te lê.
Tussen vingerwys, leuens en beloftes, lê die waarheid iewers teen die trein geskree.
"Om teen treine te skree" is 'n nuwe teaterproduksie deur Kanya Viljoen, met tien leerders van Hoërskool Jan van Riebeeck. Die stuk ondersoek temas waarmee tieners daagliks omgaan, insluitend kuberafknouery, groepsdruk, sosiale angs en die druk van akademiese verwagtinge.
Die streeksfinaal vind op Saterdag, 21 Augustus plaas. Ons hou duimvas, Jan van Riebeeckers!
Geniet die langnaweek - en ek hoop al die ma's word Maandag heerlik bederf!
VERJAARDAE: 7 TOT 13 AUGUSTUS 2021
Owen van der Linde (9R)
Ivan Wildenboer (8R)
Benjamin Mogamat (11V)
Carla van den Berg (8R)
ONTMOET ONS ONDERWYSERS: MNR. JAN HENNING
Mnr. Jan Henning is die hoof van sport by Jan van Riebeeck en is deel van ons skool se leierspan.
Hy is ook die senior ekonomie-onderwyser, registeronderwyser vir graad 9J en diensdoenende koshuispersoneellid by Huis Jordaan.
Op die sportveld is hy as afrigter verantwoordelik vir die 0/14-rugbyspan en staan in beheer van ons nuwe bergfietsprogram.